**Igualtat, drets i llibertats, contra el colp a la democràcia**

**Si ens movem, ho canviem tot**

Hui, 23 de febrer, les marees, xarxes, plataformes, organitzacions socials, sindicals i polítiques hem decidit convocar aquesta manifestació a València i altres mobilitzacions unitàries a diverses ciutats valencianes i de l’estat sota el lema “Igualtat, drets i llibertats, contra el colp a la democràcia. Si ens movem, ho canviem tot”. Perquè sense igualtat real, no hi ha democràcia i sense democràcia social, no hi ha democràcia.

L’espai Caminant agrupa a més de 200 entitats d’arreu de l’estat i nombroses entitats valencianes que pensem que és necessària la màxima unitat d'acció contra les polítiques neoliberals que estan afectant molt negativament les treballadores i treballadors, els sectors socials més desfavorits i el conjunt de la societat. Motiu pel qual hem fet aquesta crida per eixir hui al carrer i per manifestar-nos el proper 6 d’abril a Madrid per defensar els nostres drets socials, laborals i econòmics.

Les polítiques que han imposat els governs, amb l’excusa de la crisi, han suposat un atac als drets de les treballadores i treballadors i de la població, l’augment de la temporalitat i la precarització del treball i de la vida, l’augment de les desigualtats socials, el saqueig als sectors populars, la pobresa energètica i l’emergència per la pobresa residencial, l’atac als serveis públics, l’augment de la repressió social i sindical, l’espoli dels recursos i de la natura i la vulneració de drets que han imposat les elits econòmiques i polítiques amb la crisi com a excusa.

La precarització de les nostres vides en tots els seus aspectes, la por i la inseguretat que provoca negar l'accés als mitjans que garantesquen una vida digna, és negar la democràcia.

A més, apareix en l'escena l'extrema dreta, el que comporta no solament el discurs de l'odi, també un aprofundiment de les polítiques neoliberals i d’atacs als dels moviments populars que són les autèntiques eines d'oposició a les mateixes, començant pel moviment feminista. A l'atacar les legítimes aspiracions de les dones, del 50% de la població, es tracta de condemnar-les a la resignació enfront de la violència, la sobreexplotació i la desigualtat crònica, a major glòria del sistema capitalista i patriarcal. Caminant dóna total suport al moviment feminista i a la convocatòria de Vaga laboral, de consum, cures i estudiantil que ha convocat per al proper 8 de març.

Davant d’aquesta situació, nosaltres reivindiquem redistribuir la riquesa, conquerir drets per a totes i tots, recuperar el planeta i garantir una vida digna al conjunt de la població. Per capgirar-les és urgent i necessari engegar un canvi radical de les polítiques per posar els recursos econòmics al servei de les majories socials per satisfer les seues necessitats bàsiques d'allotjament, d'accés a recursos bàsics (llum, aigua, etc..) o als serveis públics essencials com la sanitat, l’educació, els serveis socials, el transport o les pensions dignes.

En eixe sentit, és imprescindible, entre d’altres mesures, la derogació de les reformes laborals de 2010 i 2012, les reformes de les pensions de 2011 i 2013, l’article 135 de la Constitució o la Llei Mordassa. Unes derogacions necessàries que s’han de complementar amb unes polítiques laborals, econòmiques, fiscals i socials i un finançament just per revertir les retallades de les polítiques d’austeritat suïcida, acabar amb les desigualtats socials, de gènere, edat, procedència o orientació sexual i garantir la recuperació i l’establiment de drets i prestacions per totes les persones.

Altre dels nostres eixos reivindicatius és recuperar el planeta per això donem suport a les mobilitzacions del joves del món per exigir actuacions urgents contra el canvi climàtic que a València tindrà lloc el proper 1 de març, a les 12 hores, a la Plaça de la Mare de Déu. València no és pot quedar enrere d’aquesta lluita.

Per a aconseguir que s’implementen les nostres reivindicacions, des de Caminant considerem necessàries les mobilitzacions unitàries, sostingudes en el temps, el suport mutu entre les diferents lluites socials i laborals i l’articulació d’un potent moviment popular plural, horitzontal i transversal.

Entenem que només des de la mobilització social unitària i sostinguda en el temps es poden conquerir els nostres drets, i avançar envers una vida digna, una igualtat real i la justícia social, per la qual cosa tenim la ferma voluntat de treballar unitàriament fins aconseguir-ho. El proper 8 de març ens tornem a veure als carrers de València i el 6 d’abril totes i tots a Madrid.

Perquè, si ens movem, ho canviem tot!

**Caminant València**

Acontracorrent, Alternativa Socialista, ATTAC PV, CEDSALA, CGT,

Coordinadora de Estibadores Portuarios de Valencia, Coordinadora de Professorat Interí, Coordinadora Valenciana per la Defensa del Sistema Públic de Pensions, Ecologistes en Acció València, Economía del Bien Común de Valencia, Élite Taxi Valencia, Espai Alternatiu, Esquerra Unida del País Valencià, Iaiofalutas València, Iaioflautes valencians, Intersindical Jove,

Intersindical Valenciana, Joves de CCOO-PV, No + Precarietat, PAH València

PCPV, Plataforma Educadores d’Educació Especial i Infantil, Plataforma Fem València Habitable, Plataforma por la Dignidad en Geriatria, Podem

Riders per Drets València, RSP Buñol, UJCE